《奉寄旌德尉刘申之》
宋代·敖陶孙

诸刘兄弟贤，一一无可选。
竹林锐头郎，风味吾小阮。
平生天机深，善闭得内楗。
迩来卿何曹，不辨折腰本。
稍传诗语东，朝日照兰畹。
伊余战纷华，心旆凡几偃。
划逢君家语，隽永初一脔。
识遗饱新得，友胜悟夙捐。
缅怀歌商凋，萧瑟松磵远。
阴阴芜菁花，碧蝶相与晚。
是中着高士，物意自偃蹇。
向来白衣宰，云壑论补衮。
优游济艰难，如以禹代鲧。
刘郎秀眉宇，秋隼立高巘。
端能谢师匠，万卷自鉏垦。
时须阅世谛，一及城门键。
功名头上簪，日月风中幰。
何时会吴下，春动长洲苑。

作者简介：字器之，号臞翁，一号臞庵，自称“东塘人”。淳熙七年（1180年）乡荐第一，客居昆山。在太学，曾写诗送朱熹，又作诗悼赵汝愚，忤韩侂胄。庆元五年（1199年）进士。历任海门县主簿，漳州府学教授、广东转运司主管文字。因临安书商陈起刊刻《江湖集》受株连贬官。官至温陵通判。宝庆三年（1227年）卒。著有《臞翁诗集》2卷，收入《南宋群贤小集》。《江湖集》、《江湖后集》可见其佚诗。